Source: http://nokjoga.hu/book/export/html/13
Timestamp: 2019-03-25 13:54:22
Document Index: 34219251

Matched Legal Cases: ['bíróság ', 'bíróság ', 'bíróság ', 'Bíróság ', 'Bíróság ', 'bíróság ']

Ezeken az oldalakon a párkapcsolati erőszak áldozatai, illetve segítőik találhatnak hasznos tájékoztatást.
Ha további kérdése van, hívja a NANE Egyesület segélyvonalát hétköznap este 6-10 óra között (06-80-505-101).
Ha kérdése kifejezetten jogi jellegű, hívja a Patent Egyesület jogsegélyszolgálatát szerdánként 16 és 18 óra között a 06-70-220-2505 mobilszámon, illetve írjon a jog@patent.org.hu e-mail címre.
Ezek a dokumentumok a személyes körülményeire alkalmazható biztonsági tervek kialakításában segítenek:
Biztonsági terv -- lista
Biztonsági terv -- tartalmi átgondoláshoz
A fentieken kívül a Módszertani Útmutató 162. oldalán a laikus vagy szakmai segítő találhat olyan kérdés-listát, melyet a bántalmazottal együtt áttekintve segítheti a biztonság kialakítását.
Biztonsági terv lista
A bántalmazás, éppen úgy, mint a nők elleni erőszak egyéb formái (a nemi erőszak, a szexuális zaklatás, a prostitúció használata) abban a széles körben elterjedt hiedelmrendszerben gyökerezik, amely szerint a nők és a férfiak között hierarchikus, alá-fölé rendelt viszonynak kell lennie – természetesen a férfiak fölérendeltségével. Ezt nevezzük más néven szexizmusnak. Az alábbi korai figyelmeztető jelek közül néhányban olyanok is magukra ismerhetnek, akik nem bántalmazók (nem csak saját maguk szerint, hanem környezetük szerint sem). Ezeket éppen azért nevezzük korai jeleknek, mert rávilágítanak, hogy mire érdemes figyelni: lehetséges olyan személy, aki szexista nézeteket vall, de ennek sosem ad hangot úgy, hogy egy nőt lenyom, becsmérel, elnyom, azonban nem lehetséges olyan bántalmazó, aki valóban hiszi és vallja, hogy a nők és a férfiak egyenrangú emberek, hogy azokat a privilégiumokat, amelyeket a társadalom a férfiakra ruházott, neki joga van érvényesíteni. Ezzel együtt nem árt figyelni: van olyan bántalmazó, aki a nők és férfiak egyenrangúságát fennen hirdeti, magánéletében, esetleg munkahelyi kapcsolataiban azonban világosan megfigyelhetők a szexista gondolkodásmód jegyei. A figyelmeztető jelek sosem önmagukban értendők: számos elem csak más vonásokkal együtt jelezheti, hogy párkapcsolati erőszakra hajlamos férfival van dolgunk.
Gyerekkorában maga is bántalmazott volt, vagy tanúja volt, hogy az apja veri az anyját. (Nem minden olyan gyermek válik bántalmazó vagy bántalmazott felnőtté, aki erőszakos szülő mellett nőtt fel. Ez elsősorban attól függ, hogy volt-e módja feldolgozni a gyermekkorában történteket, és kapott-e segítséget vagy bármely mintát az erőszakos magatartással szemben. Magyarországon nagyon kevesen kapnak ilyen segítséget, és nagyon kevesen dolgozzák fel a gyermekkori traumáikat, ugyanakkor jellemző, hogy még a gyermekeiket a bántalmazástól védő nők sem kapnak megfelelő támogatást és jogvédelmet. Ezért tehát érdemes ellenőrizni, hogy mit gondol a férfi a gyermekkorában elszenvedett erőszakról akár őt magát, akár anyját érte.)
Agresszív a szexben, főleg az erőszak valamely formáját, a hatalmát, uralmát bizonyító helyzeteket, az ilyen szexuális viselkedést részesíti előnyben.
Kontrollál: szabályozza a nő szabadidejét, öltözködését, baráti körét, étrendjét, pénzét (később akár ürítkezését, alvási idejét is).
Kierőszakolja vagy megtagadja a szexet.
A viselkedése „Dr. Jeckyll és Mr. Hyde”-jellegű: idegenek előtt teljesen más, mint kettesben: csak akkor viselkedik bántalmazó módon, amikor kettesben van az áldozattal, kívülállók előtt pedig kifejezetten kedves, vagy éppen ellenkezőleg: csak társaságban durva. (Ez utóbbi mintázat főkéntserdülő fiúkra jellemző.)
Az Ön partnere valószűleg bántalmazó, ha Ön...
… retteg a társa dühétől.
… teljesíti, amit társa követel, csak mert fél a dühétől vagy hirtelen hangulatváltozásaitól.
… bocsánatot kér másoktól a társa viselkedése miatt, amikor ő viselkedett erőszakosan Önnel.
… retteg a társa féltékenységétől.
… aszerint dönt arról, hogy hová megy vagy kivel találkozik, hogy mit szól ehhez a társa.
… már nem találkozik az ismerőseivel vagy rokonaival, mert a társa féltékeny.
… fenyegetettnek érzi magát, ha a társa féltékeny vagy dühös.
… úgy érzi, segítenie kell a társának az erőszakkal kapcsolatos problémájában.
… alkoholt vagy kábítószert fogyaszt, hogy elmeneküljön a kapcsolat problémái elől.
… görcsbe rándul a gyomra, ha hallja, hogy társa hazaérkezik.
… folyamatosan csendesíti a gyerekeket, hogy ne zavarják a társát.
… mindig olyan ajándékokat kap társától, amelyek az ő igényeit elégítik ki, vagy arra szolgálnak, hogy Önt ellenőrizni lehessen (mobiltelefon).
… nem mer megszólalni társaságban, mert attól fél, hogy társa nevetségessé teszi.
… fél a társa jelenlétében nyíltan beszélni, vagy neki ellentmondani.
… fél bármely hatóságtól segítséget kérni, mert fél társa boszszújától.
… gyerekkorában bántalmazott volt, vagy tanúja volt, hogy az apja bántalmazta az anyját, és az ezzel kapcsolatos érzései gyakran úrrá lesznek Önön jelenbeli életében is.
Ön valószínűleg bántalmazott, ha társa...
... féltékenykedik Önre.
… megütötte, ellökte vagy megrúgta Önt.
… dühében összetört vagy Önhöz vágott tárgyakat.
… kiszámíthatatlan és robbanékony.
… gyakran kritizálja Önt.
… ellenőrzi az Ön viselkedését.
… nem hagyja, hogy Ön pénzt tartson magánál.
… szexre kényszeríttette Önt.
… kigúnyolta vagy megfenyegette Önt.
… a saját problémái és érzései (különösen a dühe) miatt Önt hibáztatja.
… átkutatja az Ön táskáját, zsebeit.
… dühöng, ha Ön barátaival, családtagjaival beszél.
… megpróbálja elhitetni Önnel vagy másokkal, hogy Ön elmebeteg.
… előző kapcsolatában/házasságában bántalmazta vagy verte a volt barátnőjét/feleségét.
… láthatóan idegessé válik, ha Ön jókedvű.
… igyekszik elérni, hogy Ön ne dolgozzon, ne barátkozzon másokkal, és ne tartsa a kapcsolatot családjával.
… letöri az Ön ambícióit (például nem engedi, hogy Ön megtanuljon autót vezetni, nyelvtanfolyamra járjon, folytassa egyetemi tanulmányai).
… kínozza az állatokat, vagy olyan állatot tart, amitől Ön fél.
Itt is ellenőrizheti, hogy kapcsolata jól működő párkapcsolat, vagy sem.
Haas Anna A feleséged vagyok, nem a cseléded című könyve hasznos olvasmány azoknak a nőknek a számára, akik nem biztosak abban, hogy „természetes” és „normális”, ha kapcsolatuk egyenlőtlen.
Aki nem biztos benne, hogy jól azonosítja-e a bántalmazással is felérő mindennapos "kellemetlenségeket", amelyek partnere részéről érik, haszonnal forgathatják Luis Bonino és Szil Péter Hétköznapi hímsovinizmus című könyvét.
A fenti lista forrása a NANE Egyesület Miért Marad? című kiadványa.
Kockázatkezelés – a bántalmazó veszélyességének felmérése
Az elmúlt évtizedekben a kutatás és gyakorlat segítségével kifejlesztettek néhány eszközt a családon belüli erőszakelkövetők veszélyességének felmérésére. A kidolgozott eszközök célja elsősorban a megelőzés. Az információ összegyűjtése, illetve a korábbi eseményekkel és tudással való kiegészítése arra szolgál, hogy megállapítható legyen, ha az áldozatot súlyos bántalmazás fenyegeti. A több szervezetet átfogó együttműködések -- ha vannak ilyenek -- keretei között rendkívül fontos az információ megosztása és az összehangolt kockázatbecslésen belüli felhasználása.
A kockázat felmérése az áldozatokkal együtt kell, hogy történjen és csak akkor, hogyha a segítő és az áldozat közti kapcsolat támogató és bizalommal teli, lehetőleg egy nők és gyerekek elleni családon belüli erőszakra specializálódott nőszervezet segítségével. „A NAGY 26” (Duluth, Minnesota): Az egyik veszélyesség-felmérő eszköz a Duluthban (Egyesült Államok), a Családon Belüli Bántalmazás Elleni Program (Domestic Abuse Intervention Program - DAIP) keretei között, sok túlélő tapasztalatán alapuló, az elkövető veszélyességét felmérő 26 kérdésből álló kérdőív. Ha ön bántalmazás áldozata, és egyedül tölti ki a kérdőívet, akkor az eredménytől függően forduljon további támogatásért a megfelelő intézményekhez! (Kitöltéshez töltse le a kérdőívet!) Minél több kérdésre válaszolt „igen”-nel, annál nagyobb a súlyos bántalmazás kockázata.
Az elkövető veszélyességének felméréséhez további kérdőívet talál a Módszertani útmutató 160-161.oldalán.
A kockázatfelmérést mindig biztonsági terv készítése kell, hogy kövesse.
A bántalmazó veszélyessége a gyerekekre
A párkapcsolati erőszak-elkövető bántalmazó a családban élő gyerekekre is veszélyes. Akár közvetetten (azzal, hogy az anyát bántalmazza), akár közvetlenül (is) bántalmazza őket, a bántalmazásnak káros fizikai és lelki következményei vannak a gyerekek számára. Ezért erről külön menüpontban foglalkozunk itt a honlapon, illetve ld. még L. Bancroft, J. G. Silverman és D. Ritchie könyvét: Lehet-e jó apa a bántalmazó? – A partnerbántalmazás hatása a szülő-gyermek kapcsolatra. Háttér Kiadó — NANE Egyesület: Budapest, 2013. Egy 2014 augusztusában kiadott miniszteri módszertani útmutató („MÓDSZERTANI ÚTMUTATÓ A gyermekvédelmi észlelő- és jelzőrendszer működtetése kapcsán a gyermek bántalmazásának felismerésére és megszüntetésére irányuló szektorsemleges egységes elvek és módszertan”) szerint: „Amennyiben a hozzátartozók közötti erőszaknak a gyermek is szemtanúja, azt úgy kell tekinteni, hogy ő is veszélyeztetett, mintegy a bántalmazás ellene is irányul.” (18. o.) Ez az első alkalom, hogy a párkapcsolati erőszak által érintett gyerekek bármilyen állami közpolitikában megjelennek. Reméljük, hamarosan utat találnak a jogi a szabályozásba is, főként, ha Mo. ratifikálja az Isztambuli Egyezményt.
kockazatfelmero-kerdoiv-26.pdf
“A saját szüleim... Tényleg csoda, hogy élek.” (Egy érintettől)
A bántalmazó partner általában igyekszik elszigetelni áldozatát a természetes támogató közegétől, így családtagjaitól is. Akár úgy, hogy nem engedi a nőt a családtagjaival kapcsolatban maradni (ezt manipulációktól az egyenes tiltásig számos módon kísérelheti meg elérni), akár úgy, hogy igyekszik a nő családtagjait maga mellé felsorakoztatni. A hatalomra törekvő személyeknek arra is jó szimatuk van, hogy áldozatuk családjában vannak-e hozzá hasonlóan kontrolláló, bántalmazó családtagok, akikre kényelmesen építhet partnerének a lenyomásában, korlátozásában. Ha igen, őket valószínűleg megpróbálja majd csatasorba állítani. Lundy Bancroft alábbi írása ezt a jelenséget mutatja be röviden.
Amikor szeretteink a bántalmazó oldalára állnak – a saját család által okozott gyötrelem1
Sokkal gyakrabban történik, mint gondolnánk: A nőt elutasítja saját családja, néha a legközelebbi barátai is, és a bántalamzó mellé állnak. Ez olyan szörnyű érzés mintha egy vonat ment volna át rajta. Hogyan történhet meg, hogy a hozzá közelállók azt az embert támogatják, aki kegyetlen volt vele és tönkretette?
Több oka is van annak, ami miatt létrejönnek ezek a torz szövetségek. Először is, a bántalmazók gyakran simulékonyak és tudják, hogyan legyenek nagyon meggyőzőek. Pontosan tudják, hogyan olvassanak az emberben, és azt mondják, amit a másik hallani akar. Volt egy esetem, például, ahol a férfi sosem járt templomba, de amikor megtudta, hogy a partnere családját kiborítja, hogy a nő sem jár, hirtelen elkezdett minden vasárnap templomba menni. Beszámolt róla a családnak, mennyire aggasztja, hogy a nő eltávolodott a hitétől. Ez persze valójában egyáltalán nem érdekelte, de tudta, ha magát vallásosnak állítja be, éket verhet a nő és a családja közé, és a családot a saját oldalára állíthatja.
Vannak más okok is. Társadalmunk általában a nő feladatának tartja, hogy az emberi kapcsolatokat működtesse, ápolja, ezért a család és a barátok rögtön a nőt okolják, ha a dolgok összeomlanak. Az is lehetséges, hogy a nő családjában is vannak bántalmazók. Ezek az emberek igyekeznek mielőbb a bántalmazó oldalára állni az áldozattal szemben, még akkor is, ha a nővel állnak rokonságban. Végül pedig: a bántalmazás annyira elterjedt jelenség, hogy az emberek félnek vele szembenézni, ezért egyszerűbb az áldozatot hibáztatni.
Azoknak a nőknek, akiknek a családja a bántalmazó oldalára áll (tehát szenvedésének okozóját támogatja), még több gondoskodásra, szeretetre és megértésre van szüksége tőlünk, többiektől.
Ha pedig ön egyike azoknak a nőknek, akikkel ez történt, az alábbi néhány gondolat és ötlet segíthet:
Nincs annyira egyedül, mint amennyire érzi, sok olyan nő van, akikkel ez szintén megtörtént. Lépjen velük kapcsolatba!
Az, hogy ön körül mindenki úgy viselkedik, mintha megbolondult volna, nem jelenti azt, hogy ön őrült! Nem, ön nem őrült meg!
Ebben a helyzetben különösen fontos, hogy próbáljon kitörni az elszigeteltségből: keressen magának támogató, terápiás csoportot, ismerkedjen meg új emberekkel, kezdjen új tevékenységekbe.
Még ha ezt most nehéz is elképzelni, idővel csökkenni fog az a kínzó fájdalom, amit most érez azért, mert szerettei a bántalmazó oldalára álltak.
Végül ki fog tudni magának alakítani egy egészséges, megújult életet, amiben olyan emberek veszik körül, akik osztják az értékrendjét és jól bánnak önnel!
1. Forrás: https://protectivemothersalliance.wordpress.com/2015/04/21/the-torment-o... (közölve Lundy Bancroft engedélyével)
Sajnos a gyermekvédelem intézményei és a jogalkalmazók sokszor maguk is hisznek ezekben a tévhitekben, és nem a gyerekek (és az anyák) biztonsághoz való jogát tekintik elsődlegesnek. Ha teheti, ossza meg ezeket a szakirodalmi forrásokat mindazokkal a szakemberekkel, akiken úgy veszi észre, hogy szakmai tevékenységeit, döntéseit a tévhitek befolyásolják.
Akár közvetetten (azzal, hogy az anyát bántalmazza), akár közvetlenül (is) bántalmazza őket, a bántalmazásnak káros fizikai és lelki következményei vannak a gyerekek számára. A bántalmazó veszélyességének felmérése ezért elsődleges fontosságú. A párkapcsolati erőszak erőszak elkövetője a családban élő gyerek(ek)et általában felhasználja a partnere (felesége, élettársa) bántalmazásához. De akármi is az ok, az eredmény a gyermeket súlyosan traumatizálja és fizikailag is veszélyeztetheti. Lundy Bancroft és Jay Silverman összefoglaló cikke segít beazonosítani, hogy használja-e bántalmazó partnere/volt partnere a gyerekeket az ön bántalmazásához. Ha igen, javasoljuk, hogy további lépések megtétele előtt tájékozódjon széles körben a saját és gyermeke jogairól, mivel a gyermekvédelmi intézményrendszerhez (gyermekjóléti szolgálat, gyámhivatal) való automatikus fordulás a jelenlegi hazai gyakorlat fényében nem feltétlenül a biztonságukat fogja szolgálni. A gondozó és a különélő szülő megítélése tapasztalataink szerint kettős mércén alapszik (többet várnak el az intézményrendszer és a jogalkalmazás munkatársai a szülőtől ha anya, kevesebbet, vagy semmit, ha apa) és sokkal kevésbé ismerik el és védik a nők és gyerekek biztonsághoz való jogát, mint amennyire indokolt lenne.
L. Bancroft, J. G. Silverman és D. Ritchie könyvükben igen részletesen és szemléletesen is bemutatja ezt a szakterületet: Lehet-e jó apa a bántalmazó? – A partnerbántalmazás hatása a szülő-gyermek kapcsolatra. Háttér Kiadó — NANE Egyesület: Budapest, 2013.
2014 augusztusában jelent meg az első magyar hivatalos szakmai útmutató, amelyben kimondják, hogy a párkapcsolati erőszak által érintett gyermek veszélyeztetett. Az Emberi Erőforrások Minisztériuma (EMMI) Szociális és Gyermekvédelmi Főigazgatósága által kiadott módszertani útmutató („MÓDSZERTANI ÚTMUTATÓ A gyermekvédelmi észlelő- és jelzőrendszer működtetése kapcsán a gyermek bántalmazásának felismerésére és megszüntetésére irányuló szektorsemleges egységes elvek és módszertan”) szerint: „Amennyiben a hozzátartozók közötti erőszaknak a gyermek is szemtanúja, azt úgy kell tekinteni, hogy ő is veszélyeztetett, mintegy a bántalmazás ellene is irányul.” (18. o.) Ez az első alkalom, hogy a párkapcsolati erőszak által érintett gyerekek bármilyen állami közpolitikában megjelennek. Reméljük, hamarosan utat találnak a jogi a szabályozásba is, főként, ha Mo. ratifikálja az Isztambuli Egyezményt.
B-Side projekt az otthoni dominóhatás megállítására: a párkapcsolati erőszak által érintett gyermekek felépülését segítő programok
A NANE Egyesület 2014-es kiadványa bemutat néhány támogató programot, melyek a párkapcsolati erőszak által érintett gyermekek támogatására bármely, a családon belüli erőszak áldozatait ellátó intézményben megvalósíthatók. A B-Side projekt honlapján további információkat találhat a témáról.
Lundy Bancroft: Mi jár a bántalmazó fejében? - Az erőszakos és uralkodni vágyó férfi. Háttér Kiadó, 2015
Jay Silverman, Lundy Bancroft, Daniel Ritchie: Lehet-e jó apa a bántalmazó? - A partnerbántalmazás hatása a szülő-gyermek kapcsolatra. Háttér Kiadó, 2013
Haas Anna: A feleséged vagyok, nem a cseléded. (Fordította: Kuszing Gábor, Marczali Ferenc és Szil Péter.) 2005. Arsenicum kiadó
Dina McMillan: De hiszen azt mondja, hogy szeret! Vagy csak uralkodni akar? Budapest, 2009. Nyitott Könyvműhely – Stop-férfierőszak Projekt
Anne Dickson: A teljes jogú nő, avagy a természetes viselkedés kézikönyve. (Ford. Zentai Éva) Budapest, 1989. Park Kiadó
Patricia Evans: Szavakkal verve... Szóbeli erőszak a párkapcsolatokban. (Ford. Recski Ágnes) Budapest, 2004. Háttér Kiadó – NANE Egyesület
Susan Forward: Mérgező szülők. Hogyan szabaduljunk meg fájdalmas örökségünktől, és nyerjük vissza életünket? (Ford. Kövi György) Budapest, 2000. Háttér Kiadó
Thomas Gordon: P. E. T. A szülői eredményesség tanulása. A Gordon-módszer: Hogyan változtathatják a szülők a gyerekhez fűződő egyoldalú viszonyukat egyenrangú, örömteli kapcsolattá? (Ford. F. Várkonyi Zsuzsa) Budapest, 1991. Gondolat Kiadó
Judith Lewis Herman: Trauma és gyógyulás. Az erőszak hatása a családon belüli bántalmazástól a politikai terrorig. (Ford. Kuszing Gábor) Budapest, 2003. Háttér Kiadó – Kávé Kiadó – NANE Egyesület
Alice Miller: A tehetséges gyermek drámája és az igazi én felkutatása. (Ford. Pető Katalin) Budapest, 2002. Osiris Kiadó
Alice Miller: Kezdetben volt a nevelés. (Ford. Fischer Eszter) Budapest, 2002. Pont Kiadó
Morvai Krisztina: Terror a családban. A feleségbántalmazás és a jog. Budapest, 1998. Kossuth Könyvkiadó
Marshall B. Rosenberg: A szavak ablakok vagy falak. Az erőszakmentes kommunikáció (Ford. Bojtár Tamás) Budapest, 2001. Agykontroll Kiadó
Szil Péter: Miért bántalmaz? Miért bántalmazhat? I. A családon belüli erőszak: a férfiak felelőssége. Budapest, 2005. Habeas Corpus Munkacsoport
Tóth Olga: Erőszak a családban. TÁRKI Társadalompolitikai Tanulmányok, 12. 1999. június
A stop-férfierőszak projekt további kiadványai
Lundy Bancroft honlapján megjelölt könyvek
Angolul, franciául és németül:
Alice Miller további könyvei angolul, franciául, németül.
Az IpVOW (Intimate Partner Violence Against Oder Women) elnevezésű nemzetközi kutatási projekt eredményei (útmutatók, kézikönyvek, tréning-anyagok, kitatási jelentések)
Az idős nők ellen el­kö­ve­tett part­ner ál­ta­li bán­tal­ma­zás egy je­len­tős tár­sa­dal­mi prob­lé­ma, amely a jö­vő­ben nö­ve­ked­het, ahogy a tár­sa­da­lom öreg­szik. Amíg ma már vi­szony­lag sok szó esik a fi­a­tal nők és lá­nyok kö­ré­ben el­szen­ve­dett part­ner­kap­cso­la­ti erő­szak ke­ze­lé­sé­ről, addig a ku­ta­tá­sunk rá­mu­ta­tott, hogy ezek az ese­tek gyak­ran sú­lyos­bod­nak az élet­kor elő­re­ha­lad­tá­val olyan fak­to­rok miatt, mint pél­dá­ul a nyug­díj­ba vo­nu­lás, a kró­ni­kus be­teg­sé­gek je­len­lé­te, vagy a gon­do­zás miatt lét­re­jö­vő füg­gő­sé­gi vi­szony.
Eze­ket a je­len­sé­ge­ket gyak­ran nem ve­szik észre vagy nem értik meg azok a bűn­ül­dö­zé­si szer­vek, vagy szo­ci­á­lis in­téz­mé­nyek, ame­lyek elő­ször ta­lál­koz­nak a prob­lé­má­val. Gya­ko­ri ez akkor, mikor a bán­tal­ma­zó ma­ga­tar­tá­sá­ra nem a fi­zi­kai vagy sze­xu­á­lis bán­tal­ma­zás a jel­lem­ző, hanem a sze­mé­lyes sza­bad­ság kor­lá­to­zá­sa, pénz­ügyi ki­zsák­má­nyo­lás vagy el­ha­nya­go­lás, ami sok­kal ke­ve­sebb­szer je­le­nik meg a val­lo­má­sok­ban, je­len­té­sek­ben. Eze­ken kívül az ál­do­za­tok és el­kö­ve­tők rossz egész­ség­ügyi ál­la­po­ta és se­bez­he­tő­sé­ge kü­lön­le­ges ki­hí­vást je­len­te­nek a be­avat­ko­zó in­téz­mé­nyek szá­má­ra.
A látlelet gyakran válik fontossá a nők elleni erőszak eseteiben, mivel az elkövetők általában figyelnek arra, hogy ne legyenek tanúk az erőszak elkövetésekor. Tekintettel arra, hogy a hatóságok elég sokszor nem elég képzettek, hogy saját maguk észleljék vagy értelmezzék az erőszakra hajlamos elkövetők árulkodó viselkedéseit (pl. párkapcsolati erőszak esetén), vagy nem tulajdonítanak fontosságot nekik (pl. nemi erőszak esetén), és még ha észlelik is, az áldozattól várják a bizonyítékok rendelkezésre bocsátását ahelyett, hogy alapos nyomozó tevékenységet végeznének, a látlelet, amely legalább is közvetett bizonyíték lehet, fontos. Alább néhány fontos tudnivaló a látleletről:
1. Orvosi látleletet felvételére akkor van szükség, ha a bántalmazás következtében sérülés keletkezik. Erre nemcsak a sérülés ellátása miatt van szükség, hanem mert nagyban megkönnyíti a későbbi bizonyítást. (Gyermekkorú esetében látleletet felvétele akkor történhet meg, hogyha azt a törvényes képviselő kéri.)
2. A vizsgálatot végző orvos nem köteles látleletet kiállítani, csak abban az esetben, ha a testi sértést elszenvedett személy vagy hozzátartozója azt kifejezetten kéri. Ha az orvos a látlelet felvételét megtagadja, akkor panasszal lehet élni ellene az ÁNTSZ-nél.
3. Az orvosi látlelet kiadásának térítési díja 2011-től 3300 Ft, de a látleletet nem szükséges elhozni (és így fizetni sem kell érte). Ez esetben az orvosok által „ambuláns lap”-nak nevezett nyomtatványt adnak, melyet érdemes megőrizni, mert ha később a sértett úgy dönt, hogy indít büntetőeljárást, akkor az ambuláns lap alapján a rendőrség, ügyészség, bíróság az eljárás során a látleletet ingyenesen tudja kikérni. A látlelet árát a 284/1997. (XII. 23.) Korm. rendelet szabályozza és rendszeresen változik.
4. Nemi erőszak esetén egyáltalán nem mindegy, hogy ki végzi az első vizsgálatot! Az "egyszerű" nőgyógyász vizsgálatát a hatóságok (rendőrség, ügyészség, bíróság) általában nem fogadják el ugyanolyan értékűnek, mint az igazságügyi szakértői névjegyzékben szereplő nőgyógyász által végzett vizsgálatot, amely igazságügyi szakértői vizsgálatnak minősül. Az egyszerű nőgyógyász gyakran valóban nem is végez olyan részletes és célzott vizsgálatot, mivel nem biztos, hogy tudja, mire kell figyelni. A nemi erőszak nem mindig hagy olyan sérüléseket, amelyek az orvos szerint fontosak, míg az igazságügyi szakértő vizsgálata ezekre is kiterjedhet. Nemi erőszak esetén ezért lehetőleg azonnal igazságügyi orvoshoz forduljon, és tőle kérjen részletes látleletet. (A vizsgálat természetesen azért is fontos, hogy a sérülések megállapításán kívül azt is megvizsgálják, hogy az elkövető nem fertőzte-e Önt meg nemi úton terjedő betegséggel, és hogy a nem kívánt terhességet az orvos által felírt gyógyszerrel meg tudja előzni. A gyógyszerre orvosi vizsgálat nélkül is receptet kaphat a sürgősségi fogamzásgátlás-ambulanciákon (Az ún. esemény utáni tabletta több országban már recept nélkül kapható a patikákban.)
5. A látlelet őrizze meg, és lehetőleg tartsa olyan helyen, ahol az elkövető nem fér hozzá. Nem ritka, hogy a bántalmazók igyekeznek bármely bizonyítékot eltüntetni.
6. Látleletet akkor is érdemes készíttetni, ha most nem kíván feljelentést tenni. A trauma után sok áldozat semmit nem akar tenni, abban a reményben, hogy az eset nem fog többet előfordulni, vagy mert egyszerűen felejteni akar. Ha azonban később mégis úgy gondolja, hogy feljelentést tesz (nemi erőszak esetén erre általában 30 napja van, hacsak az eset nem volt nagyon súlyos, vagy nem volt más súlyosító körülmény, mert akkor több idő áll rendelkezésre, párkapcsolati erőszak esetén, ha az orvos könnyű sérülést állapít meg, akkor szintén 30 nap áll nyitva a feljelentés megtételére), akkor a látletet legalább a birtokában van. Ha nem tett feljelentést, a korábbi látlelet akkor is igazolhatja az erőszak rendszeres voltát a bíróság előtt például.
dr. Szabó Árpád Látlelet a látleletről című 2008-as cikke (Házi JogOrvos) a látleletkészítés gyakorlatát mutatja be és ajánlásokat tartalmaz. A cikk számos okot felsorol arra, hogy az orvosnak miért érdemes alapos és mindenre kiterjedő vizsgálatot végeznie a látlelet felvétele során. Annak ellenére érdemes elolvasni, hogy a cikkben felsorolt okok között mindenki védelme szerepel (főképpen az orvosé, az egészségügyi intézményé, és a sérülést okozó támadóé), csak az áldozaté nem. Mint ebből is látható, az orvostársadalomnak is van még hová fejlődnie az értékrend és a prioritások egészséges meghatározása tekintetében, azonban a pontos látleletkészítésre való felhívást kizárólag üdvözölni tudjuk. (Ahogy fentebbjeleztük, a látletet ára -- amit akkor kell kifizetni, ha a sérült elkéri az iratot -- évente változik, a cikkben szereplő összeg tehát már nem pontos.)
Amennyiben gondolja, a mellékelt test-térképet nyomtassa ki, és vigye magával az orvoshoz a látlelet elkészítéséhez. Nem biztos, hogy az orvos fel fogja használni (akár az is előfordulhat, hogy megsértődik), de még ott is módja van rá, hogy eldöntse, megkérdezi-e az orvostól, hogy hajlandó-e használni.
Test-térkép orvosi látlelethez
Összefoglaló a segítő szolgáltatásokról, hasznos olvasmányokról, és a legfontosabb jogszabályokról, magyarázatokkal.
A távoltartás nemzetközi elismeréséről szóló Európai Uniós jogszabályok előírják, hogy az EU bármely országában kiadott távoltartási határozatot az EU bármely másik országában is kötelesek betartatni a hatóságok.
Hová fordulhatnak az áldozatok
Ezen az oldalon a nők elleni erőszakkal kapcsolatos fontosabb jogszabályokat és egyéb a hatóságok számára kötelező szabályokat találja meg. A válogatást leszűkítettük azokra a szabályokra, amelyek kifejezetten és célzottan a nők elleni erőszak esetén fontosak.
További tájékoztatást az Ügytípusok és iratminták menüpontban találhat.
A legfontosabb vonatkozó jogszabályok:
A rendőrség kötelezettségei a távoltartással kapcsolatban (37/2009 (OT 22) ORFK Utasítás) .
A rendőrség kötelezettségei a családon belüli erőszakkal kapcsolatban (32/2007. ORFK Intézkedés)
A rendőrség által kiadható ideiglenes megelőző távoltartásról és a bíróság által megállapítható megelőző távoltartásról szóló törvény (2009. évi LXXII. tv.)
Az ideiglenes megelőző távoltartás és a megelőző távoltartás szabályainak megszegése miatt szabálysértési elzárásba vehető az elkövető. Az erre vonatkozó szabályokat ez a dokumentum tartalmazza.
Kapcsolati erőszak tényállás: A Büntetető törvénykönyben 2013. július 1. óta hatályos, "Kapcsolati erőszak" tényállás (212/A. §) magyarázattal.
A büntetőeljáráshoz kapcsolódó távoltartásról szóló paragrafusok (1998. évi XIX. tv. a büntetőeljárásról, 138/A. §, 138/B. §, és 139. §)
A régi büntető törvénykönyv különféle paragrafusai azokra az esetekre vonatkoznak,melyek 2013. július 1. előtt történtek (1978. évi IV. tv.)
Az új büntető törvénykönyv 2013. július 1.-én lépett hatályba, az ez után elkövetett cselekményekre ezt kell alkalmazni (2012. évi C. tv.)
A látlelet:
A látleletről szóló részletes ismeretetésünket ld. itt.
A látleletre vonatkozó különféle jogszabályokat ld. ebben a dokumentumban.
A szabálysértésekről szóló törvény egyes paragrafusai (2012. évi II. tv.)
A 45/2003. (IV.16.) országgyűlési határozat volt az első jogszabály, amelyben a Parlament komolyan foglalkozott a családon belüli erőszakkal.
A rendőrség kötelezettségei a távoltartással kapcsolatban
A rendőrség kötelezettségei családon belüli erőszak esetén
A Legfelsőbb Bíróság 17. sz. irányelve
A látleletre vonatkozó különböző jogszabályok
Elzárás a távoltartás megszegése miatt
Új tényállás:kapcsolati erőszak_2013 júl. 1.
A gyermekek elhelyezésével (hogy melyik szülővel maradnak) és a nem velük élő szülő közötti kapcsolattartással elsősorban az alábbi jogszabályok foglalkoznak:
A házasságról, a családról és a gyámságról szóló 1952. évi IV. tv. 92.§
A gyermekvédelmi törvény (A gyermekek védelméről és a gyámügyi igazgatásról szóló - módosított - 1997. évi XXXI. tv.), különösen az általános szabályok: 6-8.§; a szülük kötelezettségei: 12.§; a jelzési és együttműködési kötelezettség: 17.§; a jogerősen megállapított gyermektartásdíj állami megeleőgezése nem fizetés esetén: 22.§; a családok átmeneti otthona: 51.§; a védelembe vétel: 68.-69.§; ideiglenes hatályú elhelyezés: 72.§).
És főként a gyámhatóságokról, valamint a gyermekvédelmi és gyámügyi eljárásról szóló 149/1997. (IX.10.) Korm. rendelet, mely a gyámhatósági eljárást, a szülői felügyeletet és a kapcsolattartást szabályozza. A gyámhatóságok e jogszabály alapján járnak el (ahogyan az eseteinkből látható, nem ritkán igen egyoldalúan az akár bántalmazó apa javára), így fontos, hogy Ön legyen tisztában saját és gyermeke jogaival!
A Legfelsőbb Bíróság 17. számú Irányelve a gyermek elhelyezésével kapcsolatos szempontokról meghatározza azokat a szempontokat, amelyket a bíróságnak figyelembe kell venni, illetve nem szabad figyelembe vennie, amikor a gyermekelhelyezésről dönt.
(2009. évi LXXII. törvény)
Hatályos: 2009. október 1-től
E törvény által bevezetett ideiglenes megelőző távoltartás és megelőző távoltartás nem felváltja, hanem kiegészíti az eddig működött büntetőeljárási kényszerintézkedést, mely továbbra is büntetőeljárás esetén marad elrendelhető 60 napra.
MI: Hozzátartozók közötti erőszak definíciója: A bántalmazó által a bántalmazott sérelmére megvalósított, a méltóságot, az életet, a szexuális önrendelkezési jogot, továbbá a testi és lelki egészséget súlyosan és közvetlenül veszélyeztető tevékenység és mulasztás.
KI: A törvény nem terjed ki a barátra, udvarlóra, volt barátra, elutasított udvarlóra, volt jegyesre és az együttlakás nélkül együttjárókra. 2014. március 15. óta kiterjed viszont a volt élettásra is. Így 2014. márciustól a törvény szerint a Ptk.-ban meghatározott közeli hozzátartozó és hozzátartozó, valamint a volt házastárs, a volt élettárs, a bejegyzett élettárs, a volt bejegyzett élettárs, a gondnok, a gondnokolt, a gyám és a gyámolt sérelmére elkövetett erőszak miatt van helye a távoltartásnak.
IDEIGLENES MEGELŐZŐ (rendőrség): A rendőrség a helyszínen hozza meg az erőszak észlelése esetén hivatalból vagy a bántalmazott és hozzátartozói, a szociális ellátórendszer, a gyermekvédelmi és egészségügyi rendszer bejelentése alapján. Ez azt jelenti, hogy nem kell a bántalmazottnak kérnie a kiérkező rendőrtől a távoltartást. A rendőrség 72 órára rendeli el és automatikusan küldi tovább a helyi bírósághoz a meghosszabbítására. A bántalmazó a közös lakás elhagyására csak akkor köteles, ha a bántalmazott a közös gyereket ott neveli, vagy valamilyen, a szívességi lakáshasználaton túli jogcíme van az ottlakásra.
Távoltartás ideje alatt a bántalmazó lakásfenntartási és tartási kötelezettsége fennáll, de szünetel a szülői felügyeleti és a kapcsolattartási joga. A távoltartó határozatot csak a bántalmazott kérésére, illetve beleegyezésével küldik meg a családsegítő szolgálat, illetve a gyermekjóléti szolgálat felé, akik 24 órán belül kötelesek segítő kapcsolatot felvenni a felekkel és a veszélyhelyzet megszüntetése érdekében intézkedni. A rendőrség határozata ellen felülvizsgálat kezdeményezhető a bíróságnál 3 napon belül.
MEGELŐZŐ (bíróság): Megelőző távoltartást a bántalmazott vagy (közeli) hozzátartozója ideiglenes nélkül is kezdeményezhet. A kérelem kötelező tartalmi elemei:
eljárás lefolytatására irányuló kérelem
előterjesztés indokai
rövid tényállás és előzmények
kérelmező neve, címe
bántalmazó azonosítására, elérésére vonatkozó adatok (Ki?, Hol?)
Személyes meghallgatást a bíróságnak legalább egyszer meg kell kísérelni: hivatalbóli eljárásnál nem akadálya a döntéshozatalnak, ha egyik fél sem jelenik meg, kérelemre indultnál a bántalmazó jelenléte mellőzhető
Az eljárást három napon, illetve munkanapon belül kell lefolytatni, maximum 60 napra rendelhető el
A távoltartás megsértése szabálysértés, elzárással vagy pénzbírsággal büntethető
Megelőző távoltartás alaptalan kezdeményezése pénzbírsággal sújtható szabálysértés, abban az esetben, ha a valótlan tények alapján a bíróság elrendelte
JELZÉSI KÖTELEZETTSÉG: Hozzátartozók közötti erőszak észlelése esetén a családvédelmi koordinációért felelős szerv felé (városi gyámhivatal)
Meghallgatás csak a bántalmazott kérelmére, neki kell azt is kérni, hogy a bántalmazót külön hallgassák meg, azt is kérni kell, hogy se előtte, se utána ne találkozzanak. Megjelenési kötelezettség a családvédelmi szerv felhívására. Tájékoztatja a feleket az igénybe vehető terápiás kezelésekről, más segítségnyújtási, konfliktuskezelő lehetőségekről